b'\n_START_ARTICLE_\nPearl White\n_START_SECTION_\nBakgrunn\n_START_PARAGRAPH_\nHun var datter av en jordbruker, og vokste opp i Springfield i Missouri. Hun hadde f\xc3\xb8re br\xc3\xb8dre og s\xc3\xb8stre. Som seks\xc3\xa5ring gjorde hun scenedebut i rollen som Eva i Onkel Toms hytte og medvirkete senere i mange stykker. Da hun var 13 \xc3\xa5r gammel hadde hun tjent s\xc3\xa5pass meget penger at hun kunne kj\xc3\xb8pe seg en hest. Hun begynte \xc3\xa5 opptre som sirkusrytter, men kom ut for en ulykke - hun falt av hesten og p\xc3\xa5dro seg en skade i ryggraden._NEWLINE_Da hun senere var fullbeskjeftiget som skuespillerinne, turnerte hun med Trousedale Stock Company gjennom det amerikanske Midtvesten. I 1907 giftet hun seg med en skuespillerkollega, Victor Sutherland, men de ble skilt i 1914. I 1919 gidtet hun seg igjen, med skuespilleren Wallace McCutcheon. De ble skilt i 1921.\n_START_SECTION_\nFilmskuespillerinne\n_START_PARAGRAPH_\nHun fikk arbeide som sekret\xc3\xa6r p\xc3\xa5 det lille filmselskapet Powers, der sjefen la merke til henne og tilb\xc3\xb8d henne en filmrolle. I 1910 fikk hun en rolle i The Girl From Arizona, den f\xc3\xb8rste film av Path\xc3\xa9 Fr\xc3\xa8res i deres amerikanske filmstudio i Bound Brook i New Jersey. Humn arbeidet deretter for Lubin Manufacturing Company og forskjellige andre uavhengige filmselskaper, til hun fikk v\xc3\xa6re med p\xc3\xa5 en rekke kortfilmer av Crystal Film Company p\xc3\xa5 Manhattan. _NEWLINE_Hennes store gjennombrudd kom 1914 i filmserien Paulines Eventyr. Denne bestod av i alt 20 actionfylte episoder og ble en kassasuksess. Pearl White tjente derp\xc3\xa5 snart 3000 US-dollar i uken. _NEWLINE_Hun medvirket i over 100 filmer, for det meste eventyrfilmer, der hun utf\xc3\xb8rte sine egne stunts, i blant rent akrobatlignende. White gjorde sin siste film i Frankrike i 1924, trakk seg s\xc3\xa5 tilbake. _NEWLINE_Hun var bosatt i Frankrike frem til sin d\xc3\xb8d. Hun led av store smerter p\xc3\xa5 grunn av ryggskaden fra ungdommen, og begynte \xc3\xa5 misbruke s\xc3\xa5vel tabletter som alkohol, noe som gav henne leverskader.'